Den siddende borgmester i Brønderslev erkender, at hun må give pladsen som borgmester videre til Mikael Klitgaard fra Venstre

Lene Hansen blev den første til endeligt at erkende, at kampen om at blive borgmester i de næste fire år er tabt. - Det er der ingen tvivl om. Der er et borgerligt flertal, ligesom der efter sidste valg var et rødt flertal. Hun håndterer dog skuffelsen pænt, selvom hun ikke lægger skjul på den. - Det er noget man skal kunne håndtere som politiker, men skuffelsen er meget stor, siger hun. Hun er stolt over det arbejde, hun har udført de sidste fire år, og hun er overrasket over Socialdemokraternes tilbagegang. - Vi havde håbet på at kunne holde skansen, men sådan gik det desværre ikke, siger Lene Hansen.